《谨次元韵奉酬慎思学士年友》
宋代·李公麟

君家祝融水一方，平生书闱食可忘。云河漱润搴瑶芳，天帝璧府雠书郎。

驰骋千载凌子长，神清骨秀颜色苍。书淫传癖笑舆狂，十年此会同都堂。

上楼吟春碾旗枪，诗筒吴歈赓楚羌。一律校文公否臧，日饱大官沆瀣粮。

朱鸾入网空南冈，贤书奏牍纷满床。朝出粉闱暮帝旁，骎骎天路群龙骧。

病鸱帖帖乃污隍，白云陇望因俶装。放歌长林声激扬，佩兰思馨虽朋亡。

云出鸟还聊自偿，羽扇麈尾随经囊。龙眠乃是无何乡，朝游不辞麋鹿行。

归卧展图观骕骦，宪贫颂古时歌商。徜徉兴罢住云房，焚柏翻经究法王。

冉冉暗度岁月光，山头草青还叶黄。洞明已死閒骨香，凡志未就嗟凉凉。

亲颠向白每称觞，旨甘鞭后难翱翔。朅来窃食天中央，古人千岁空相望。

同文锁密御史霜，得公再集评文章。亦说种松辋口庄，使我梦蝶栩栩忙。

便欲负郭占农祥，门开傥容倚孔墙。想挽北斗下挹浆，箜篌更对高秋张。

作者简介：李公麟（1049-1106），北宋著名画家。字伯时，号龙眠居士。庐江郡舒城县（今舒城）人。神宗熙宁三年进士，历泗州录事参军，以陆佃荐，为中书门下后省删定官、御史检法。李龙眠既李公麟，字伯时，祖籍安徽舒城，因安庆桐城郊外有一龙眠山，李公麟曾长居于山下，所以又自号龙眠居士或龙眠山人。好古博学，长于诗，精鉴别古器物。尤以画著名，凡人物、释道、鞍马、山水、花鸟，无所不精，时推为“宋画中第一人”。李公麟因风痹致仕，归居龙眠山庄，自作《山庄图》，为世所宝。传世作品有《五马图》《维摩居士像》、《免胄图》等。